《蟋蟀吟秋燕飞二首 其一 蟋蟀吟》
清代·张问陶

蟋蟀吟，声断续。咽唈不胜啼，清商动林木。鹍鸡筋作琵琶弦，铁拨夜弹水灵曲。

有客沾罗衣，热泪忽盈掬。混沌凿死三万秋，人间何物能无愁。

英雄失路吞声哭，烈士途穷悲击筑。诗三百篇，大抵贤人发愤之所为。

千古穷愁同一致，后涕与前泣，不待相摹追。尔岂感于死生离别之不容己，迎霜号月鸣声悲。

一听感孤吟，再听若为赓。呼俦复啸侣，中夜万羽戛戛鸣。

素女破瑟之弦二十五，一弦一柱皆商声。胡笳乍拍千人怒，楚歌四起一军惊。

何不学为鸾笙凤吹悦人耳，无乃造物赋尔偏多情。

蟋蟀吟，重唧唧。晓露深，草根湿。如驱万马，长城窟黑。

天高秋气清，尔胡多不平。岂独放臣逐子弃妻怨友耿耿不能寐，我亦听此心怦怦。

明星荧荧大如月，欲眠未眠声转烈，一灯欲死东方白。

作者简介：张问陶(1764—1814) ，清代杰出诗人、诗论家，著名书画家。字仲冶，一字柳门。因善画猿，亦自号“蜀山老猿”。嘉庆十九年（1814）三月初四日，病卒于苏州寓所。其生平事迹见《清史稿》卷四八五《文苑》、《清史列传》卷七二《文苑传三》、胡传淮著《张问陶年谱》、《张船山书画年谱》等文献。张问陶著有《船山诗草》，存诗3500余首。其诗天才横溢，价重鸡林，与袁枚、赵翼合称清代“性灵派三大家”，被誉为“青莲再世”、“少陵复出”、清代“蜀中诗人之冠”，也是元明清巴蜀第一大诗人。